Endokrininiai preparatai

AB „Endokrininiai preparatai“ – gamybinė farmacijos įmonė, 1994–2006 m. veikusi Kaune, Veiverių g. 134.

Istorija 
AB „Endokrininiai preparatai“ istoriją skaičiuoja nuo 1935-1936 m., kai akcinės bendrovės „Maistas" įmonėje (vėliau - Mėsos kombinate), drauge su Danijos firma „Nordisk" buvo įkurtas insulino gamybos cechas. Per Antrąjį pasaulinį karą įmonė „Maistas" buvo sugriauta, tačiau daugelis insulino gamybos įrengimų darbuotojų pastangomis buvo išsaugoti. Pokaryje insulinas toliau buvo gaminamas, taip pat buvo įsisavinama  kitų medicininių preparatų gamyba iš gyvulinės žaliavos.

1963 m. pradėta statyti naujoji Endokrininių preparatų gamykla. Pirmoji produkcija pasirodė 1969 m. Nuo naujosios gamyklos darbo pradžios pagrindiniai gaminami gydomieji preparatai buvo insulinas ir heparinas. Vėliau pradėta ruoštis genoinžinerinių preparatų gamybai. Gamykloje sukurti ir pramoniniu būdu pradėti gaminti originalūs polietileniniai akių lašintuvai, užtikrinantys produkcijos sterilumą, tikslų ir ilgesnį dozavimą (nebereikėjo pipetės). Bendrovė 1995-1997 m. įsigijo Vakarų firmų technologijas ir pagal jas gamino eilę naujų vaistų bei preparatų. Didėjant konkurencijai farmacijos rinkoje ir tenkinant, visų pirma, vartotojų poreikius Lietuvoje, bendrovė nuolat naujino savo produkcijos asortimentą, toliau plėtė perspektyvių generinių preparatų gamybą. Taip pat vykdė vaistų registraciją ir perregistravimą Lietuvoje bei kitose šalyse. 2001 m. parduota produkcijos už 15,9 mln. Lt, tame tarpe Lietuvoje už 8,0 mln. Lt.

AB „Endokriniai preparatai“ įkurta 1992 m. privatizuojant viešo akcijų pasirašymo būdu valstybinę įmonę „Litpharma“. Lietuvai atgavus nepriklausomybę, ši bendrovė turėjo persiorganizuoti ir prisitaikyti prie naujų rinkos ekonomikos sąlygų. Per visą šį laiką bendrovės savininkai gana dažnai keitėsi ir bendrovei nepavyko pasiekti gerų rezultatų. Dėl kelis kartus sumažėjusios gamybos antra pagal dydį Lietuvos farmacijos bendrovė 2000 m. trečdaliu mažino darbuotojų skaičių, iki 210.

Svarbiausios įmonės veiklos rūšys buvo: farmakologinių preparatų, medicininių cheminių medžiagų ir augalinių preparatų gamyba, didmeninė, mažmeninė, komisinė, užsienio prekyba. 2004 m. gegužės mėn. įmonės AB „Endokrininiai preparatai“ akcijas įsigijo AB „Sanitas“.

Kapitalas 
Bendrovės įstatinis kapitalas 1996 m. buvo 14281500 Lt arba 1428150 akcijos, iš kurių 595471 (41,70%) akcijų nupirktos AB „Kauno investicija“, 48954 (31,44%) akcijų turėjo pavieniai asmenys, 220932 (15,47%) įmonės dirbantieji ir 125320 (11,39%) akcijų nupirkęs vertybinių popierių fondas. 1997 m. įstatinis kapitalas sudarė 17900960 Lt. Įmonėje buvo 2 pagrindiniai cechai (cheminis ir vaistų formų), kurie buvo suskirstyti į 8 barus. Juose vyko gamyba.

Gamyba 
Pagrindiniame AB „Endokrininiai preparatai“ gamybos padalinyje buvo gaminama įvairūs injekciniai, ampuliniai, liofilizuoti preparatai, lašai, tabletės:
 Tablečių bare: kristalinis insulinas, bioženšenio tinktūra, jonažolės aliejus, sublinuotas kiaušinio baltymas, skystis rankoms minkštinti, vandenilio peroksidas. 
 Vaistų formų cecho flakonavimo bare: insulinas, natrio chloridas, suinsulinas, heparinas, insulinas sanilongas, insulinas largas. 
 Ampulavimo bare (ampulėse): vitaminai B1, B5, B12, nikotininė rūgštis, dimtdrolis, gentamicinas, oksitocinas. 
 Subliniacijos bare (miltelių pavidale): samatotropinas, kalcitrinas. 
 Plastmasinių gaminių bare (plastmasiniuose 1,5 ml indeliuose): klofelinas, natrio sulfacilis, gentamicino sulfatas, ptiokarpino hidrochloridas, levomicetinas. 
 Vandens paruošimo bare gamintas distiliuotas vanduo.

Bendrovę aptarnavę pagalbinės gamybos barai: elektros, remonto-mechaninis, statybos, transporto, šildymo-vėdinimo, cheminio cecho aptarnavimo, vaistų formų aptarnavimo, kompresorinė, kokybės kontrolės laboratorija.

Didžiausi AB „Endokrininiai preparatai“ pagamintos produkcijos pirkėjai buvo: Rygos „Aroma“; Lietuvoje – Vilniaus, Kauno vaistų sandėliai, AB „Saudinga“; Maskvos „Rosfarmacija“; Charkovo „SBS farmacija“; Odesos „Viafarm“ ir kt.

Šaltiniai 

Lietuvos chemijos pramonės įmonės
Lietuvos farmacijos įmonės
Kauno įmonės